《为王季重题读书佳山水》
明代·郭之奇

天地本多情，造化氤氲席。畴窥不测藏，勺水与卷石。

虽分流峙形，繇来同一脉。逶迤吴越间，幽奇为开辟。

爰有硕人居，友之成三益。踏破虚空界，乃结清真宅。

玄流洗文心，云岸披图籍。有邻应不孤，身名复何惜。

长啸三十秋，广漠甘幽适。偶因出世想，即以凡心谪。

傲睨长安邸，犹然烟霞僻。但了三千缘，岂因五斗易。

感彼劳生者，怛悴时局蹐。未离尘嚣好，彼此交为射。

谁能契冥通，动静随所择。吾欲从之游，地阻神无隔。

缅矣八遐心，山水知远客。为君赋考槃，持归问岩泽。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。